Kriseberedskap i Sogn - frykter flomras
Flomraset kan i verste fall føre til storflom innerst i Lustrafjorden, og som følge av det har politiet i Luster i Sogn og Fjordane satt opp en krisestab. – Vi har fått beskjed av NVE om at det mest sannsynlig kommer til å gå et ras. Derfor har vi satt opp en lokal krisestab for å ta hånd om det som eventuelt kommer. Det kan også bli aktuelt å evakuere en del husstander, men det er en vurdering som tas fortløpende, sier operasjonsleder Espen Gulliksen i Sogn og Fjordane politidistrikt til VG.Operasjonsleder Bengt Næss i Sogn og Fjordane politidistrikt opplyser til VG at det er sendt ut forhåndsvarsel til innbyggerne i bygda Fortun i Luster kommune om at evakuering kan bli aktuelt. I bygda bor det om lag 150 innbyggere. – Jeg tror nok de vil vurdere evakuering på noen av de mest utsatte plassene, så får vi se hvordan det utvikler seg, sier ordfører Ivar Kvalen i Luster til VG. Ifølge seksjonssjef Rune Engeset i NVE er det foreløpig kontroll over situasjonen. – Det er ikke tatt noen evakueringsbeslutning ennå, men jeg vil anta at det kan bli aktuelt i kveld. Per nå er det relativt rolig og stabilt, sier Engset til VG like etter klokken 16.00. KAN DU BLI RAMMET? Ta kontakt! Det blir sendt folk innover i dalen for å varsle turgåere og andre som oppholder seg i terrenget.Et vannmagasin i Fortunsdalen på nedsiden av breen er tappet ned for å ta unna en del av smeltevannet. Det er imidlertid ventet at dette magasinet vil bli helt fylt og at en flom nedover i dalen ikke er til å unngå. – Vi har fulgt med på den ganske lenge og det er to vann som demmes opp av isbreen. Målingene våre viser at breen har blitt tynnere og det oppdemte vannet har blitt større og større, sier Engeset. Videre forteller han at vannet inneholder rundt seks millioner kubikkmeter med vann. – Det smelter en tunnel under selve isbreen. Og til nå har vannstanden sunket med cirka én meter. Vi vil nok se at hele vannet er tømt i løpet av to eller tre dager. Det er veldig mye vann som kommer på kort tid, forklarer han videre.Ifølge vassdragsteknisk ansvarlig Johnny Bruheim i Hydro har jøkulhlaupet startet. – Vi begynte å registrere små endringer i magasinet i går kveld, men så tydeligere tegn på det i dag, så nå er jøkulhluapet i gang. Nå dreneres vannet nedover, men i veldig små mengder, sier Bruheim til VG. Han forklarer at Hydros magasin har plass til 3,5 millioner kubikkmeter vann, men at alle sluser er åpnet, slik at det tappes ut etterhvert som det fylles opp. - Det er antatt at større vannmengder vil komme, og da vil magasinene fylles opp og renne i overløp. De mengdene vann må ned i dalen. Det er ikke noen bølge som kommer, men man vil se at vannstanden stiger. Bruheim vurderer ikke situasjonen som dramatisk. Hydro har kapasitet til å ta unna vannet de første timene. Røde Kors stiller foreløpig med to mann og en firehjuling.Engeset forteller også at dette er stort, sett fra et historisk perspektiv. – Vi hadde en lignende situasjon i 2010, hvor det var fem millioner kubikkmeter med vann. Det meste som er registrert her til lands er 40 millioner kubikkmeter i 2001, på Blåmannsisen i Fauske i Nordland. Ifølge Engeset er dette et resultat av at norske isbreer stadig blir tynnere. VG/NTB
Norges vassdrags- og energidirektorat (NVE) har sendt ut varsel om et mulig flomras i forbindelse med snøsmelting på Harbardsbreen.